পুজোর বাকি মাত্র ৫দিন। অথচ, এখনও বোনাস বা অগ্রিম পাননি রাজ্য সরকারি কর্মীদের একাংশ। এক্সগ্রাশিয়া পাননি অবসরপ্রাপ্ত কর্মীরাও। দেড়মাস আগে অর্থমন্ত্রীর ঘোষণার পরও কেন মিলল না বোনাস? ক্ষোভ উগরে দিচ্ছেন কর্মীরা।
 ওয়েব ডেস্ক: পুজোর বাকি মাত্র ৫দিন। অথচ, এখনও বোনাস বা অগ্রিম পাননি রাজ্য সরকারি কর্মীদের একাংশ। এক্সগ্রাশিয়া পাননি অবসরপ্রাপ্ত কর্মীরাও। দেড়মাস আগে অর্থমন্ত্রীর ঘোষণার পরও কেন মিলল না বোনাস? ক্ষোভ উগরে দিচ্ছেন কর্মীরা। এখনও বকেয়া ৫৪ শতাংশ DA। ক্ষোভে ফুঁসছেন রাজ্য সরকারি কর্মীরা। গোদের ওপর বিষফোঁড়া উত্‍সবের মরশুম। পুজোর ৫দিন আগেও কর্মীদের বড় অংশ হাতে পাননি বোনাস বা অগ্রিম। একই হাল অবসরপ্রাপ্তদের ক্ষেত্রেও। অথচ, অগাস্ট মাসের মাঝামাঝি অর্থমন্ত্রী অমিত মিত্র নবান্নে বোনাস এক্সগ্রাসিয়া দেওয়ার কথা ঘোষণা করেছিলেন। যাঁদের বেতন ২৪ হাজারের কম তাঁরা ৩২০০ টাকা বোনাস পাবেন।
তার বেশি বেতনের ক্ষেত্রে ৩৫০০ টাকা অগ্রিম মিলবে
অবসরপ্রাপ্তদের ১৭০০ টাকা এক্সগ্রাশিয়া দেওয়ার কথা। তারপর কেটে গিয়েছে দেড়মাস। কিন্তু, এখনও বোনাস না মেলায় ক্ষুদ্ধ কর্মীরা। কেন এত দেরি?
সরকারি সূত্রে খবর, নিয়মঅনুযায়ী বোনাস ঘোষণার পর, বিভিন্ন দফতর কর্মীদের  তালিকা তৈরি করে। সেই তালিকা ট্রেজারিতে পাঠানো হয়। ট্রেজারি রিজার্ভ ব্যাঙ্ক অব ইন্ডিয়াকে জানায়। ট্রেজারির পাঠানো তথ্য রিজার্ভ ব্যাঙ্ক পাঠিয়ে দেয় সংশ্লিষ্ট ব্যাঙ্কগুলিকে। 
কর্মীদের বক্তব্য, পুরো প্রক্রিয়া শেষ করতে অতিরিক্ত সময় নিয়েছে অর্থদফতর। আর তার ফলেই বোনাস পেতে দেরি। অর্থদফতরের দাবি, অক্টোবরের শুরুতে বেশকয়েকদিন পর পর ছুটি থাকায় জটিলতা বেড়েছে। এমাসের শেষে আরও একটি খাদ্য উত্‍সবের আয়োজন করছে সরকার। কর্মীদের উত্‍সবের ক্ষেত্রে টাকার যোগানে টান নেই, তবে, কেন কর্মীদের বোনাস, DA-র সময়ই হাজারো সমস্যা মুখে পড়ে সরকার? প্রশ্ন কর্মচারী সংগঠনগুলির।